-Фажиғәғә тарымаҫ өсөн эскән килеш һыуға төшмәгеҙ. Ағымы көслө йылғаны йөҙөп сығырға маташыу ҙа ахмаҡлыҡ, - ти һәүәҫкәр балыҡсы Закир Вәлитов. – Минең үҙемә былтыр Ағиҙел йылғаһында нәҡ ошондай ярышта ҡатнашыусыларҙың береһен ҡотҡарырға тура килгәйне. Ял итеүселәр өсөн махсус рөхсәт ителгән, таҙартылған урында ғына һыу инергә кәңәш итер инем. Хәҙер йылға элекке кеүек таҙа түгел, төбө күренеп ятмай. Унда хәҙер нимә генә юҡ. Таныш булмаған урында сумыу түгел, йөҙөргә лә ярамай, унда ағас ботаҡтары, металл ҡалдыҡтары күп. Һыу тоноҡ булғас, уларҙы күрмәҫкә лә мөмкин. Хәүефле урындарға шулай уҡ күпер аҫтын индерер инем.